
Az alternatív közlekedési eszközök szabályozásának akadálya, budapesti helyzetképe, különös tekintettel az e-rollerekre

A közúti forgalomban jelenleg a közlekedési eszközök nagyszámú variációjával találkozhatunk, azonban szinte mindegyik sajátos jellemzőkkel rendelkezik, és eltérő szabályozások vonatkoznak rájuk. Ezek azok a sajátosságok és az ezeket átfogó problémák kérdésköre az, amely miatt a témámat választottam.
A témámmal kapcsolatos kérdéseim megfogalmazáskor közlekedéstudományi és közlekedésrendészeti szempontokat vettem figyelembe. Az első szempont a közlekedésbiztonság. A közlekedésrendészeten belül pedig forgalomellenőrzési, illetve forgalomszervezési és irányítási szempontból közelítem meg a kérdéskört. A fenti szempontok alapján a következő kérdéseket fogalmaztam meg. Milyen jogszabályok megalkotása szükséges ahhoz, hogy a közlekedésben résztvevők a legnagyobb biztonsággal használhassák az e-rollereket? Milyen statisztikai adatokat tár fel az e-rollerek részvételének száma a közúti forgalomban? A jogszabályok beillesztésének milyen hatásai lennének a mindennapi közlekedésben?
A kérdések megválaszolása érdekében úgy gondoltam, hogy a célzottan számomra megfelelő adatokat, illetve azokból kinyert eredményeket, csak úgy tudom összegyűjteni, ha méréseket végzek a közúti közlekedésben, és minden fontos információt feljegyzek, majd megvizsgálok. Ezért a kutatásom egyik felét a forgalomszámlálásra alapoztam.
Továbbá a Budapesti Rendőr-főkapitánysággal való együttműködés során lehetőségem nyílt a 2020-as éveben történt elektromos rollerekhez köthető közlekedési balesetek adataiknak a megismeréséhez. Dolgozatom kifejtése során ezeket az adatokat is megvizsgáltam, hogy még részletesebb képet kaphassak az e-rollerek budapesti helyzetképéről.
A tanulmányom során egy összefoglaló képet kapunk az e-rollerek elterjedéséről, az alternatív közlekedési eszközök típusairól, a nemzetközi szabályozási gyakorlatról és a forgalomban betöltött helyzetükről. A dolgozatomban kiderül továbbá, hogy mik azok a minimális biztonsági előírások és a forgalomban való közlekedésüket szabályozó normák, amelyek nagymértékben és értékesen hozzájárulnának az ezeket a közlekedési eszközöket éríntő balesetek számának a csökkentéséhez.



